Kubako kontrasteak - - Noaua.eus\nLuis Aranalde 2019-12-02 19:25\nBetidanik izan nuen Kubara joateko ilusioa eta aurten errealitate bihurtu da nire ametsa. Hain zuzen ere 500 urte dira La Habana fundatu zuela Diego Velázquez de Cuéllaerrek. Efemeride hori dela eta Gaztelupe koroak kontzertu batzuk antolatu zituen Kuban. Abesbatzaren 70 bat miresle eta lagun apuntatu ginen. Helburua: kontzertuak entzun eta Kuba ezagutu. Ez naiz damutu alajaina.\nKubako Errepublika osoa zeharkatu dugu azaroaren 11tik 22ra. Santiagon hasi eta La Habanan bukatu. Mila eta berrehun kilometro. Autobusean ordu asko samar pasa ditugu, baina herri bat ondo samar ezagutzeko modu bakarra da.\nLeku seinalatuenak ezagutu ditugu, hala nola: Santiago: Moncada Kaserna; han hasi zuen Fidel Castrok bere iraultza Batista diktadorearen aurka Sierra Madretik jaitsi ondoren dozena bat gerrillarirekin; gaur eskola bihurtu dute toki berezi hori; hor ikusi nituen haurrak geletatik irteten, denak uniforme polit batez jantzita; Fidel Castroren hilobia. Trinidad: Unescok gizadiaren ondare izendatu zuen; Cayo Santa Maria: Kubako hondartzarik ederrenetarikoa; La Habana: bertako gotorlekua, Kapitolioa, katedrala, bahia, Tropicana (La Habanako “Moulin Rouge” gisako festa gunea), iraultzaren plaza eta abar.\nKubatarren umoreak eta bizipozak harritu nau gehien. Ez dute ezer askoren beharrik irribarretsu agertzeko, kantatzeko, dantzatzeko. Ondo abesteko ron tragotxoa behar omen dute: “la trova (poesia musikatua) sin trago se traba” diote, alegia, bizigarririk gabeko kanta zozoa geratzen dela. Rona patar famatuari beren “bitamina R” deitzen diote. Kaleetan eta tabernetan taldetxoak ikusten dira dantzan eta kantuan. Abesti eta dantza tropikal franko entzun eta ikusi dugu. “Estamos hechos de música”, dio Kubako idazle batek; musika maite dugunontzat paradisua da Kuba.\nFidel Castroren iraultzari buruz zer esan? Alderdi positibo asko ditu zalantzarik gabe: osasun arloan medikuntza doan dute guk bezalaxe. Hezkuntzan: haur guztiak eskolatuak daude, unibertsitatera herritar edonor joan daiteke batxilergoa ondo gainditzen badu, ez dago elite bati erreserbatuta Hego Amerikan eta Ertamerikan gertatzen den bezala ia nonahi. 1961ean Kuba analfabetismorik gabeko lurraldea zela zioen Fidel Castrok. Razionamendu kartilla edo janari otarreari esker goserik ez dago Kuban. Oro har, haur sanoak ikusten dira. Jakina, iraultzak alderdi ezkorrak ere izan ditu, eta batez ere askatasun falta: gure gidariari, umore ederrekoa eta kultur handikoa, eskatu nionean ea egiten zigun iraultzaren balantzea, niri bakarrik egingo zidala esan zidan eta ez talde osoari.\nGuk askatasuna deitzen diogun horri “libertades burguesas” deitzen zien Fidel Castrok. Baina libertateak ez dauka zerikusirik burgesiarekin. Pertsona ororen oinarrizko eskubidea da askatasuna. Ignacio Ellacuriak esaten zuen oraindik asko gelditzen dela Kubako erreboluzio horrek ongizatea ekar dezan guztientzat, baina bizitza nahiko duina lortu duela behintzat gehiengo zabal batentzat.\nTxofer xume batek esan zigun kubatarrak zoriontsu bizi direla. Nola demontre bizi dira pozik hain pobreak izanik? Zoriontasuna azken batean norbere baitan dago nonbait eta hori aspaldidanik ulertu zuten kubatarrek. Ni pilak kargatuta itzuli naiz etxera.


ZIUDADELAKO MISTOEN ERAIKINA 1 – PamplonaEsCultura\nURRITIK – APIRILERA\nAsteartetik larunbatara: 11:30 – 13:30 eta 18:00-20:30\nIgandeak eta jaialdiak: 11:30-13:30. Astelehenetan, itxita.\nMAIATZA ETA EKAINA\nAsteartetik ostiralera, 18:30 – 21:00.\nLarunbatetan, 12:00 – 14:00 eta 18:30 – 21:00.\nIgande eta jaiegunetan, 12:00 – 14:00. Astelehenetan, itxita.\nAsteartetik larunbatara: 11:30 – 13:30 eta 18:30 – 21:00.\nIgandeak eta jaialdiak: 11:30 – 13:30. Astelehenetan, itxita.\nOstegun, ostiral, igande eta astelehenetan, 12:00etatik 14:00etara.\nLarunbatetan, 18:30etik 21:00etara.\nAbenduaren 25ean eta urtarrilaren 1 eta 6an: itxita – Asteartetik ostiralera, 18:00etatik 20:30era.\nLarunbatetan, 12:00etatik 14:00etara eta 18:00etatik 20:30era.\nIgande eta jaiegunetan, 12:00etatik 14:00etara.\nAretoa 5,3 x 33 m-ko bi galeriatan dago banatuta (165 metro koadro erabilgarri bakoitzeko), hau da, guztira 330 metro koadro. Bada nabeen artean igarotzea, lau hutsarte arkudunetan barna.\nBeheko solairutik eskailera kiribil batean barna igo daiteke. Baditu 2,05 x 1,80 m-ko lau panel, 2,05 x 3,67 m-ko hamabi panel, 2,60 x 4 m-ko bi panel eta 2,05 x 1,1 m-ko bi panel. Panelez gain bi modulu ditu, 3 x 2,15 m-koak. Guztira, 139 metro lineal dira erakusketarako.\nEraikin historikoa da, elikagaien biltegia eta upategia izateko diseinatua. XVIII. mendearen bukaeran eraiki zuten. Bi solairu laukizuzen irregular ditu, bina nabe gangadunek osatuak; nabeak, bestalde, komunikaturik daude erdiko horman irekitzen diren arku-hutsarteen bidez. Eraikina harriz eta antzinako adreiluz egina dago. Hamar horma-bular ditu mendebaldeko aldean, eta zortzi, ekialdekoan. Beheko solairua erdisoto bat da, kalearen sestratik 1,25 metrotik behera kokatua. Beheko solairu edo erdisotoko bi nabeek gurutzeria-gangak dituzte, eta lehen solairuko nabeek, kanoi-gangak. Eraikinak tenperatura eta hezetasuna kontrolatzeko gailu bat dauka, bai eta suteak eta kea irrati-maiztasun bidez detektatzeko sistema ere.


Ubuntu 13.10 (Saucy Salamander) eskuragarri\n2013-10-23 Colosuss Software librea Ubuntu\nSei hilabetero Ubuntu sistema eragilearen bertsio berri bat dugu eskuragarri. Oraingoan Saucy Salamander bertsioaren txanda iritsi da. Beti bezala, web orrialde ofizialetik jeitsi dezakegu .iso fitxategia. Bertsio honek ezaugarri nagusi bat du. Smartphone eta Tabletentzat lehen bertsio egonkorra da. Zehazki, Galaxy nexus, Nexus 4, Nexus 7 eta Nexus 10 gailuetan instalatzeko aukera dago. 2005ean hasi […]\nColosuss Software librea Ubuntu


Eragile anitzeko jardunaldia – UNESCOETXEA\nEragile anitzeko jardunaldia\n2030 agenda, Giza eskubideak\n“Guztiok batera” proiektua, UNESCO Etxeak sustatua AMUGE, Euskadiko Gazteriaren Kontseilua (EGK), World Rural Forum-Munduko Landagunea, Emakumeak Aniztasunean eta GEHITU elkarteekin lankidetzan, EAEko kolektibo kaltetuak subjektu politiko aktibo gisa identifikatzeko, ezagutzeko eta sendotzeko, haien ahotsak entzun daitezen sortu dugu.\nJardunaldiaren xedea da, EAEn eskubideak urratuta dituzten taldeen errealitateak ikertzea, eta kolektiboen, komunitateen eta taldeen proposamen komunak identifikatzea, pertsona guztiak, salbuespenik gabe, erdigunean jarriko dituzten politika publikoak eraikitzeko erronkei erantzun ahal izateko. Hausnarketa eta proposamen hauek, “Guztiok batera” taldean egiten ari garen txosten batean islatuko dira.\nHori horrela, gonbidatzen zaitugu “Hurbilketa bat 2030 agendatik EAEko kolektibo kaltetuetara” eragile anitzeko jardunaldi birtualera. Maiatzaren 25ean egingo da, 9:30etik 13:30era.\nOnline ikastaroa ‘Klima krisia eta giza eskubideak’\nParte hartu 2022ko uraren festan!\nEuskal Herriko UNESCO Sareak ‘EHUS Magazine” aldizkariaren 3. alea aurkeztu du\nUNESCOren eskola elkartuen topaketa uztailean izango da Zumaian\nKultur Aniztasunaren Munduko Eguneko jarduerak\nOnline ikastaroa ‘Klima krisia eta giza eskubideak’ 22 Ekaina, 2022\nParte hartu 2022ko uraren festan! 30 Maiatza, 2022\nEuskal Herriko UNESCO Sareak ‘EHUS Magazine” aldizkariaren 3. alea aurkeztu du 25 Maiatza, 2022\nUNESCOren eskola elkartuen topaketa uztailean izango da Zumaian 23 Maiatza, 2022\nAbisu legala eta Pribatasun Politika


Arcelor Mittalek ABEEE bat aurkeztu du kaleratzeak iragartzen dituen bitartean | LAB SINDIKATUA\nIndustria Metalgintza Arcelor Mittalek ABEEE bat aurkeztu du kaleratzeak iragartzen dituen bitartean\nArcelor Mittalek ABEEE bat aurkeztu du kaleratzeak iragartzen dituen bitartean\nEzinbesteko ABEEE bat ukatu ostean, Arcelor Mittaleko zuzendaritzak gaur, apirilak 28, jakinarazi du ABEEE bat ezartzeko asmoa duela, arrazoi objektiboengatik, multinazionalak Estatuan dituen lantegi guztietarako. Enplegu-erregulazioko espediente horrek 8.236 langileri eragingo lieke, eta urtebeteko iraupena izango luke. Era berean, enpresak iragarri digu 50 eta 100 kaleratze artean egiteko asmoa duela, zein lantegitan egingo liratekeen zehaztu gabe. Kaleratze horiek, enpresaren beraren arabera, ezinbesteko ABEEE ez onartzeagatik galdutako diruari aurre egiteko egingo lirateke.\nEnpresak ez du neurri horren ondorioak arintzeko inolako osagarri ekonomikorik proposatu, baina "negoziatzeko prest" agertu da. Ez du dokumentaziorik aurkeztu, baina gaur helaraziko dutela ziurtatu du.\nMultinazionalaren zekenkeriak eta moraltasunik ezak ez dute mugarik. ABEEE berri bat iragartzen diguten bitartean, Arcelor Mittal 2009tik UGT eta CCOOen laguntzarekin aplikatzen ari den ABEEEa "oso garestia" iruditzen zaiolako, 50 eta 100 langile artean kaleratzeko asmoa du. 2009. urteko ABEEEa aplikatzen hasi zenetik, enpresak enplegua suntsitu besterik ez du egin, %50 baino gehiago Euskal Herriko lantegietan, eta horren ordez prekarioagoa den beste bat ezarri du. Enpresak esan du lan-kostua % 46 murriztu behar dela, baina altzairugintzako langileen gastua gastu osoaren% 8-10 baino ez da.\nABEEE hau ez da beharrezkoa eta ez dago justifikaziorik. Dagoeneko onartuta dauka ABEEE bat, 11 urte daramatzana langileei nahi duen bezala aplikatzen. Euskal Herriko lantegi batzuk %100ean ari dira lanean. Enpresak langileak gehiago zigortu nahi ditu, kaleratze, prekarietate eta inposizio gehiago eskainiz. LAB zigor neurri berrien aurka dago erabat.


Sare sozialen arteko borrokak - Goiena.eus\nFuturama serieko momentu bat, albokoari kopiatzen. | Ikusi handiago | Argazki originala\nFiltroakInstagram hasieratik bereizi da eskaintzen dituen argazki filtro aukerengatik. Denborarekin filtro kopurua gehitzen joan da eta baita argazkiak beste era batzuetan editatzeko aukerak txertatzen ere. Aste honetan Snapchati bigarren aldiz kopiatuz, aurpegi filtroak ere gehituko dituela adierazi du. Bestalde, atzo WhatsAppi buruz filtratu zen informazioaren arabera, Instagrami kopiatu eta argazkietarako filtro aukera txertatuko du aplikazioaren hurrengo eguneraketan. Hasteko, hala ere, soilik bost filtro eskainiko dituela filtratu da.\n'Stories'Snapchaten ezaugarri nagusienetako bat bertan partekatzen diren argazki, gif eta bideoak 24 ordura desagertzen direla da. 2011tik duela gutxi arte, Snapchat beste sare sozialetatik bereizten zuen zerbait zen Stories; baina Facebook, Instagram eta baita WhatsAppek ere, aukera hori kopiatu eta beraien aplikazioetan gehitu dute azken hilabeteetan.\nZuzenekoak 'streaming' bidezInstagramen Stories aukerak zuzeneko argazki eta bideoak eskaintzen ditu, baina zuzenekoak emititzeko aukera beste aplikazio batzuetan aurretik existitzen zen. Twitterren Periscope ezaguna egiten lehenetarikoa izan zen zuzeneko emisio laburretarako; Facebook Livek segituan jarraitu zion horri, eta ostean Youtube etorri zen.\nBirbobinatuInstagramek beste berrikuntza baten berri ere eman du astean; Rewind izenarekin, atzeraka erreproduzitzen diren bideoen grabazioa eskainiko du. Vine plataforma antzerako aukera bat eskaintzen hasi zen duela urte batzuk, 2016an mugikorrerako aplikazioa itxi zen arte.\nZuk zer egin, nik hori kopiatuAipatutakoak adibide batzuk besterik ez dira, eta gauza jakina da hobekuntza ezartzen lehena izateak garrantzia galtzen duela denborarekin. Twitterren traola edo hashtag famatuak sare sozial guztietan ikusi ditzakegu egun. 'Atsegin dut' aukera ere sare sozialek elkarri kopiatu dioten zerbait da; ez soilik aukera eskaintzea, baita hori adierazteko emotikonoa ere.


Zumarragako familiaren kaleratzea bertan behera gelditu da | Otamotz\nZumarragako familiaren kaleratzea bertan behera gelditu da\nAzken egun hauetan kontzentrazioak egin dituzte Santander bankuak Zumarragan duen bulegoaren aurrean, bankuak herriko familia bat etxetik bota nahi zuelako. Kaleratzea bertan behera gelditu da.\nFamilia hau 2015etik bizi da etxe horretan, alokairuan. 2017an jabeek 10 urteko alokairu kontratua egin zieten. Beraiek alokairua ordaintzen zuten, baina jabeek ez zuten hipoteka ordaintzen. Bankuak gaia epaitegira eraman zuen eta etxebizitzaren jabe egin zen. Epaiaren arabera, familiak biharko zuen etxebizitza uzteko eguna.\nGaur goizean, Bergarako epaitegitik berririk jaso ez dutenez, Kaleratzeak STOP plataformakoek Zumarragako Gizarte Zerbitzuetara jo dute. Udala epaitegiarekin harremanetan jarri da eta handik kaleratze-etete agindua bidali diete. Honi esker, Santander bankuak prozesua berrabiarazi arte, familiarentzat alokairu soziala negoziatzeko aukera edukiko dute.\nKontzentrazioan zeuden guztiek sekulako poza hartu dute. Udalak eta plataformak elkarlana txalotu dute. Kaleratzeak STOP plataformak familia honi babesa eman dieten guztiei eskerrak eman nahi dizkie.\nBergarako epaitegiakaleratzeaKaleratzeak STOPSantander Bankua


Txinako 3 bideko entxufe balbula fabrika eta fabrikatzaileak | Nortech\n3 moduko entxufe balbula\n3 bideko entxufe balbula\n3 bideko entxufe balbula ixteko pieza edo pistoi itxurako balbula birakaria da, 90 gradu biratuz balbula tapoiaren ataka eta balbula gorputza bereko balbula bat bereizteko, irekitzeko edo ixteko. Tapoi balbula baten tapoiak zilindrikoak edo konikoak izan daitezke. Tapoi zilindrikoetan, kanalak laukizuzenak izaten dira; Konikatutako tapoian, kanala trapezoidala da. Forma horiek tapoiaren balbularen egitura arinagoa egiten dute, baina, aldi berean, nolabaiteko galera sortzen dute. Tapoi-balbula egokia da euskarria ebakitzeko eta konektatzeko eta desbideratzeko, baina aplikazioaren izaeraren eta zigilatzeko gainazalaren higaduraren erresistentziaren arabera, batzuetan estutzeko ere erabil daiteke. Tapoi-balbularen estankotasun-gainazalaren arteko mugimenduak ezabatze-efektua duelako eta guztiz irekita dagoenean, fluxu-ingurunearekin kontaktua erabat ekidin dezake, beraz partikula esekiak dituzten euskarrietarako ere erabil daiteke. Tapoi balbularen beste ezaugarri garrantzitsu bat kanal anitzeko diseinu batera egokitzeko erraztasuna da, balbulak bi, hiru edo lau fluxu kanal desberdin izan ditzan. Honek hodien diseinua sinplifikatzen du, balbulen erabilera murrizten du eta ekipamenduan behar diren ekipamendu kopurua murrizten du.\nNORTECH da Txina nagusietako bat 3 bideko entxufe balbula Fabrikatzailea eta hornitzailea.\nZein da 3 bideko entxufe balbula?\n3 bideko entxufe balbula ixteko piezak edo pistoi itxurako balbula mota bat da, ireki edo ixten dena 90 gradu biratuz, balbula tapoian dagoen ataka balbula gorputzeko atetik berdina edo bereizita egon dadin.\n3 bideko eta 4 bideko entxufe balbula aplikagarria da isuritako norabidea aldatzeko edo euskarriak banatzeko, hala nola petrolioaren, industria kimikoaren, farmaziaren, ongarri kimikoen, energia-industriaren eta abarren CLASS150- presio nominalean erabiltzen diren euskarriak. 900LBS, PN1.0 ~ 16, eta lan-tenperaturak -20 ~ 550 ° C\nNORTECH 3 bideko entxufe balbularen ezaugarri nagusiak\n1. Produktuak egitura arrazoizkoa, zigilatze fidagarria, errendimendu bikaina eta itxura ederra ditu.\n2. Baldintza desberdinen arabera, 3 moduko eta 4 moduko tapoi balbula askotariko formak (adibidez, L motakoak edo T motakoak edo mota guztietako materialak (adibidez, burdina, altzairu galdatua, altzairu herdoilgaitza) edo ez bezala diseinatu daitezke. zigilatzea (adibidez, metala metalez, mahuka motakoa, lubrifikatua, etab.).\n3. Bridaren piezen eta tamainen materialak bezeroen eskakizunen funtzionamendu baldintza egokien arabera konfiguratu daitezke, ingeniaritzako beharrizan desberdinak asetzeko.\nNORTECH 3 bideko entxufe balbularen zehaztapen teknikoak\nGiltza gurpila, harra eta harra, engranaje pneumatikoa, akzio elektrikoarekin\nBrida amaitzen da\nProba eta ikuskapena\n3 zertarako erabiltzen da entxufe balbula?\nMota honetakoak 3 bideko entxufe balbula oso erabilia da petrolio-eremuak ustiatzeko, garraiatzeko eta fintzeko ekipoetan, baina petrokimikoan, kimikan, ikatz-gasean, gas naturalean, petrolio likidotutako gasean, klimatizazio-industrian eta industria orokorrean ere oso erabilia da.\nAurreko: Y motako Lohi Balbula\nHurrengoa: 3 bideko bola balbula\n3 moduko entxufe balbula Txinako fabrika\n3 moduko tapoi balbula fabrika\n3 bideko entxufe balbula ， entxufe balbula\nAWWA tximeleta balbula fabrika\nAWWA tximeleta balbula eszentriko bikoitza\nTximeleta balbula eszentriko bikoitzeko brida mota\nurarentzako tximeleta balbula eszentriko bikoitza\ntximeleta balbula eszentriko bikoitza gomazko eserita\nTximeleta balbula eszentriko bikoitza oblea mota\nerrendimendu handiko tximeleta balbula ura erabiltzeko\nU motako tximeleta balbula\nWRAS ziurtagiridun tximeleta balbula


Irekia Eusko Jaurlaritza - Gobierno Vasco :: Euskadin publizitate eta komunikazio ez-sexista izateko Kode Deontologikoa eta Autorregulaziokoa prestatzeko parte-hartze prozesuaren ondorioak\nEuskadin publizitate eta komunikazio ez…\nBegira publizitatea eta komunikazioa modu ez-sexistan erabiltzeko aholku-batzordeak, Emakunde-Emakumearen Euskal Erakundeari atxikita dagoenak, lan-prozesua gauzatu du sektore horietan Euskadin erreferenteak diren komunikabideekin, publizitate-agentziekin eta gainerako eragileekin. Prozesu horren helburua «Euskadin publizitate eta komunikazio ez-sexista izateko Kode Deontologikoa eta Autoerregulazioa» eta kode hori garatzeko eta errazago ulertzeko eta betetzeko dekalogo sorta bat batera osatzea izan da.\nProzesuak urtebete baino gehiago iraun du eta 9 lan-jardunaldikoa izan da. Aipatutako agiriak modu adostuan osatzeko balio izateaz gain, emakumeen eta gizonen arteko berdintasunari buruzko sentsibilizazio- eta prestakuntza-esparru bat sortzeko ere balio izan du. Sektore bietako eragile askok parte hartu dute; guztira, 50 banako, 5 publizitate-agentzia eta 15 komunikabide jardun dira.\nZirriborroak ahalik eta adostasun zabalenaren fruitu izan daitezen, kontraste-jardunaldi bat egin da agentziekin eta tokiko komunikabideekin (20 eragile), eta herritarrentzako kontsulta-prozesu bat abiarazi. Harrera ona izan dute bi ekimenek, eta Euskadin egindako publizitatea eta komunikazioa zuzentzeko tresnak eskuratu beharra nabarmendu dute hainbat ekarpenek. Erabilera sexistak saihestu, eta berdintasunaren aldeko mezuak sustatzea da helburua, 4/2005 Legeko 26. artikuluan ezarritakoa betez. Izan ere, oso gogoan hartzekoa da komunikabideak eta publizitate-agentziak funtsezko elementuak direla estereotipo sexistak indartzeko, baina baita horiek eraldatzeko eta emakumeen eta gizonen arteko berdintasunean oinarritutako balioak nagusi izan daitezen sustatzeko ere.\nOsasun Sailak Dekretu berri bat prestatu du publizitate sanitarioa garai berrietara eta online komunikazio-euskarrietara egokitzeko


INNS-Mutualitatea aldaketa-eskaera. Hurrengo urterako Mutualitate laguntzaileari eta kontingentzien estaldurari buruzko aldaketa-eskaera RETAn.\nZerbitzu honi esker, COVID-19aren krisirako 11/2020 Errege Lege Dekretuan aurreikusitako luzapena eska daiteke. “Jarduera-aniztasunean” izateagatik jaso daitekeen oinarri murriztua ohartarazi daiteke Autonomoen edo Norbere Konturako Langileen Erregimen Berezian (RETA) hasierako alta ematen denean. Gainera, oinarri murriztua berriz adierazteko aukera ematen da jarduera-aniztasuna - jarduera-aniztasun eza - jarduera-aniztasuna egoera aldatzen den kasuetan, baldin eta gehienez 36 hilabeteko epea igaro ez bada, Autonomoen Erregimenean alta eman zen datan lehen aldiz oinarri murriztua adierazi zenetik kontatzen hasita. Egungo egoera kontuan hartuta, izapidetzean arazoren bat izanez gero, TGSSaren Probintzietako Zuzendaritzarekin jarri beharko zara harremanetan.


PORROTA SAIHESTU DU BIDASOAK : KIROLETIK\nPORROTA SAIHESTU DU BIDASOAK\n08 Ots, 2021 Kiroletik, Irratsaioa, Kirolak, Irun, Antxeta Irratia, C.D. Bidasoak, Cangas do Morrazo, Sacyr Liga Asobal\nMorrazok garaipena bere eskuetan izan du, baina Xoan Ledok eta Rodrigo Salinasek, azken unean, 27-27ko berdinketa ahalbidetu dute.\nBi puntu batu ezin direnean, oso garrantzitsua da puntu bat salbatzea. Lehen 45 minutuetan Bidasoa markagailuan aurretik joan bada ere, minutu erabakigarrenetan Morrazok aurrea hartu du eta bi puntuak galiziara eramatekotan izan dira. Hala ere, Kauldi Odriozola zein Rodrigo Salinasen golek eta Xoan Ledoren azken geldiketak, Artalekun puntu bat utziarazi dute.\nJacobo Cuetarak ohartarazi zuen, Morrazoko Cangasen aurkako neurketak beti izaten dira zailak Bidasoarentzat, eta gaurkoan, ez da salbuespena izan. Morrazoko Cangasek neurketa sendoa planteatu du, defentsan oso sendo aritu dira eta erasoan ez dira batere gaizki moldatu. Hala ere, zailtasunak zailtasun, Bidasoa lehen minutuetan mantendu da markgailuan nagusi (5-4, 10.minutuan). Ordutik aurrera, Morrazoko Cangasek defentsako sarraila itxi eta Dani Fernandez gaztearen kontraerasoak baliatuz, 7-8 aurretik jarri dira. Jacobo Cuetarak, bizkor, hutsartea eskatu du eta bertatik irten eta jarraian, Bonannoren, Kauldi Odriozolaren eta Jon Azkueren golekin 3-0eko partziala erdietsi dute (10-8). Sierrak segidan egindako hiru geldiketek margailua iraultzeko lanetan lagundu dute. Bidasoa neurketa husteko nahia erakutsi duen arren, Morrazo hotz mantendu da lehen zatian eta 12-11ko markagailura hurbiltzeko indarra izan dute. Edonola ere, Kauldi Odriozolaren bi golek eta Crowleyren beste batek, atsedenaldira joan aurretik 14-12koa ezarri zuten.\nLehen zatiko lan onari jarraipena eman dio Morrazok bigarrenean. Lehen 10 minutuetan Bidasoa aurretik mantendu bada ere, bigarren zatiko erdialdean Morrazok markagailuan aurretik jarri eta zailtasun handitan jarri du Bidasoa. Gogotik izerditu du talde irundarra sailkapeneko hamalaugarrenaren aurka berdintzeko. Hain zuzen ere, neurketako azkeneko bost minutuak zirraragarriak izan dira. Daniel Fernandezen bi golekin, 24-26 agintean jarri da Morrazoko Cangas. Sergio de la Saludek 25-26koa ezarri du. Menduiñak bi goletako errentara itzuli du markagailua (25-27). Kauldi Odriozolak gol batetara hurbildu du Bidasoa. Jarraian, zumaiarrak 27-27 berdintzeko aukera ezin hobea izan du, baina Javi Diazek erantzun erabakigarria eman dio eta jaurtiketa geratu du. Bazirudien bi puntuak galiziara joango zirela, baina Xoan Ledoren geldiketaren eta Rodrigo Salinasen golaren bitartez, porrota saihestu eta 27-27ko berdintzea ahalbidetu zuten.\n27 - Bidasoa Irun (14+13): Sierra, Crowley (2), Racotea, Odriozola (6), Salinas (5, 1 p.), De la Salud (4, 1 p.), Tesoriere; Ledo, Cavero (1), Zabala, Aginagalde, Serrano (3), Azkue (5, 1 p.), Bonanno (1).\n27 - Frigoríficos de Morrazo (12+15): Javi Díaz, Fernández (9, 3 p.), Rubén Soliño (1), Gayo (1), Iglesias (1), Menduiña (2, 1 p.), Martín (2); Forns, Simes, González, Quintas, Ribeiro (4), Cerqueira (2), Vilanova, Muratovic, López (5).


Berriak – Page 12 – actae\n“Urratsez Urrats” – “Paso a Paso” (2017ko martxoaren 28a)\nBy actae Posted on 30 March, 2017 Posted in Berriak\tNo Comments\nBekak, laguntzak, ikastaroak, lana … Gure Boletinan, “Urratsez Urrats”/”Paso a Paso” izenekoa. Esteka horretan deskarga dezakezu PDF-formatoan. Gizarte sareak erabiltzen badituzu @ACTAE_asoc-en edo Asoc.ACTAE -n. http://bit.ly/2nXpXnP\n“Urratsez Urrats” – “Paso a Paso” (2017ko martxoaren 10a)\nBy actae Posted on 10 March, 2017 Posted in Berriak\tNo Comments\nBekak, laguntzak, ikastaroak, lana … Gure Boletinan, “Urratsez Urrats”/”Paso a Paso” izenekoa. Esteka horretan deskarga dezakezu PDF-formatoan. Gizarte sareak erabiltzen badituzu @ACTAE_asoc-en edo Asoc.ACTAE -n. http://bit.ly/2ncZQWW\n“Urratsez Urrats” – “Paso a Paso” (2017ko otsailaren 17a)\nBy actae Posted on 17 February, 2017 Posted in Berriak\tNo Comments\nBekak, laguntzak, ikastaroak, lana … Gure Boletinan, “Urratsez Urrats”/”Paso a Paso” izenekoa. Esteka horretan deskarga dezakezu PDF-formatoan. Gizarte sareak erabiltzen badituzu @ACTAE_asoc-en edo Asoc.ACTAE -n. http://bit.ly/2ldLd5c\n“Urratsez Urrats” – “Paso a Paso” (2017ko otsailaren 1a)\nBy actae Posted on 31 January, 2017 Posted in Berriak\tNo Comments\nBekak, laguntzak, ikastaroak, lana … Gure Boletinan, “Urratsez Urrats”/”Paso a Paso” izenekoa. Esteka horretan deskarga dezakezu PDF-formatoan. Gizarte sareak erabiltzen badituzu @ACTAE_asoc-en edo Asoc.ACTAE -n. http://bit.ly/2kNBjcW\nLan Polsa: OSASUN PUBLIKOA ESKALA (Eusko Jaurlaritza) (Bukaera-data BERRIA)\nBy actae Posted on 23 January, 2017 Posted in Berriak\tNo Comments\nEusko Jaurlaritzako DEIALDIA – G.M.T. Kidegoa: Osasun Publikoa Eskala (3. H.E.) Epea: Otsailaren 10a [+ info] – https://www.euskadi.eus/q41aWar/vigente/selectconv.do?anio=2017&num=6 Iturria: IVAP – https://www.euskadi.eus/q41aWar/vigente/buscarvigentes.do\n“Urratsez Urrats” – “Paso a Paso” (2017ko urtarrilaren 13a)\nBy actae Posted on 12 January, 2017 Posted in Berriak\tNo Comments\nBekak, laguntzak, ikastaroak, lana … Gure Boletinan, “Urratsez Urrats”/”Paso a Paso” izenekoa. Esteka horretan deskarga dezakezu PDF-formatoan. Gizarte sareak erabiltzen badituzu @ACTAE_asoc-en edo Asoc.ACTAE -n. http://bit.ly/2jaNm2S\n“Urratsez Urrats” – “Paso a Paso” (2016ko abenduaren 22a)\nBy actae Posted on 21 December, 2016 Posted in Berriak\tNo Comments\nBekak, laguntzak, ikastaroak, lana … Gure Boletinan, “Urratsez Urrats”/”Paso a Paso” izenekoa. Esteka horretan deskarga dezakezu PDF-formatoan. Gizarte sareak erabiltzen badituzu @ACTAE_asoc-en edo Asoc.ACTAE -n. http://bit.ly/2iezVL8\n“Urratsez Urrats” – “Paso a Paso” (2016ko azaroaren 28a)\nBy actae Posted on 25 November, 2016 Posted in Berriak\tNo Comments\nBekak, laguntzak, ikastaroak, lana … Gure Boletinan, “Urratsez Urrats”/”Paso a Paso” izenekoa. Esteka horretan deskarga dezakezu PDF-formatoan. Gizarte sareak erabiltzen badituzu @ACTAE_asoc-en edo Asoc.ACTAE -n. http://bit.ly/2fZ533t\n“Paso a Paso” (2016ko azaroaren 8a)\nBy actae Posted on 7 November, 2016 Posted in Berriak\tNo Comments\nBekak, laguntzak, ikastaroak, lana … Gure Boletinan, “Paso a Paso” izenekoa. Esteka horretan deskarga dezakezu PDF-formatoan. Gizarte sareak erabiltzen badituzu @ACTAE_asoc-en edo Asoc.ACTAE -n. http://bit.ly/2fgyA5Y\n“Paso a Paso” (2016ko Urriaren 18a)\nBy actae Posted on 17 October, 2016 Posted in Berriak\tNo Comments\nBekak, laguntzak, ikastaroak, lana … Gure Boletinan, “Paso a Paso” izenekoa. Esteka horretan deskarga dezakezu PDF-formatoan. Gizarte sareak erabiltzen badituzu @ACTAE_asoc-en edo Asoc.ACTAE -n. http://bit.ly/2eaEAPR >


Hezkuntza – Guraso.eus\nNola landu gozamenetik Matematika?\n“Matematiketan.eus. Matematikak eskuetara” izenburuarekin argitaratu zuen Leire Arana zientzia irakasleak orain dela 6 urte seme-alabekin matematika lantzeko erabilgarri izan zitekeen bloga. Covid 19ak eragindako gaur egungo egoeran, seme alaben ikasketen bidelaguntzan erronka berriak ditugu guraso moduan. Nola egin dezakegu Matematikak…\nguraso 2020-06-03 2020-06-03 HEZIKETA, Hezkuntza No Comments\nHaurrak eta gazteak ere etxetik lanean\nEtxean egotea beste aukerarik ez dagoen egunotan ikastetxera joan gabe etxetik eskolei jarraipena nola eman trebatzen ari dira bai ikastetxeak bai familiak. Txikienen kasuan eskulanak egiten, errezeta berriak lantzen edo irudimena erabilita sortutako askotariko jardueratan edo entretenimendutan dabiltza. Zaharragoak, aldiz,…\nguraso 2020-03-20 2020-03-17 AKTUALITATEA, HEZIKETA, Hezkuntza No Comments\nElkarrizketa Ane Ablanedorekin: Antipedagogia\nHeziketa esaten zaio, haurren subjektibotasunean esku hartzeko eta beren pentsamendua eta jokabidea zuzentzeko antolatua den forjaketa lanari. Beren izaera nolakoa izan behar den aldez aurretik diseinatzea, eta horretarako beharrezkoa den makinaria martxan ezartzeari, alegia. Maila batean ala bestean, forma esplizituago…\nguraso 2020-03-16 2020-03-16 HEZIKETA, Hezkuntza No Comments\nTierra en lan manos blogetik ekarri dugu guraso.eus era honako artikulu hau, interesgarria delakoan. Eskola, bizitzaz beteriko gune pedagogiko natural gisa Hainbat urtez, ikastetxeko patioa , lasaitzera, energia ateratzera, mugitzera … irteteko espazio bat izan da. Ariketa egin ondoren eskola…\nguraso 2020-02-09 2020-02-09 HEZIKETA, Hezkuntza No Comments\nBirsortu, jasotako hondakin anitzak eskolen eskura\nBirsortu proiektua sormenean eta berrrerabilitako objektuen ikerketan zentratutako proiektu kulturala, pedagogikoa eta jasangarria da. Arrasateko Emauseko egoitzan zabaldu dute Birsortu Debagoiena espazioa Hik Hasi-k eta Emaus Gizarte Fundazioak elkarlanean. Proiektu honek, enpresa desberdinetatik jasotzen diren hondakin anitzak eskolen eskura jarriko…\nguraso 2020-02-03 2020-02-03 AKTUALITATEA, HEZIKETA, Hezkuntza No Comments\nOstiralean ireki zituen ateak Birsortuk Arrasaten, Hik Hasi egitasmo pedagogikoaren eta Emaus Gizarte Fundazioaren proiektu berriak. Materialen berrarabilpena eta jasangarritasuna oinarri hartuta, heziketa, sormena eta kultura uztartuko dituen txokoa izateko bokazioz jaio da Birsortu. Hainbat ikastetxetako hezitzaileak, zenbait enpresatako ordezkariak,…\nguraso 2020-01-28 2020-01-27 HEZIKETA, Hezkuntza, Sailkatu gabea No Comments\nJoxe Amiama: “Gurasoek ezin dute irakasleen papera hartu”\nEuskal Herriko Unibertsitateko Didaktika eta Eskola Antolakuntza Saileko kide da Joxe Amiama Ibarguren pedagogian doktorea. Etxeko lanen inguruko tesia egin zuen. Amiamaren esanetan, “kalerako beharko lukeen denbora bat eskolari eskaini izan zaio historikoki, etxeko lanei. Hala beharko luke?”. Abiapuntu horretatik…\nguraso 2020-01-26 2020-01-24 AKTUALITATEA, GURASOTASUNA, HEZIKETA, Hezkuntza No Comments\nFinlandiara bidaia pedagogikoa Hik Hasitik\nBeste urtebetez Finlandiako hezkuntza sistema ezagutzeko bidaia pedagogikoa antolatu du Hik Hasi egitasmoak. Apirilaren 14tik 19ra Finlandiara bidaia egingo dute eta izen ematea aste honetan irekiko da. Bidaian zehar, lehenik Finlandiako hezkuntza sistema ezagutuko dute han bertan, eta ondoren, bertatik…\nguraso 2020-01-22 2020-01-21 AKTUALITATEA, HEZIKETA, Hezkuntza No Comments\nEsther Rocak kaiera Hezkuntzari buruzko egunerokoan idatzitako testua ekarri dugu guraso.eus era. Eskola-bullyinga 30 urte baino gehiagoz zientifikoki aztertu ondoren, ikerketak ezagutza sortzen jarraitzeko beharra nabarmentzen du, hain zuzen, neska-mutilak haurtzarotik bizi, hazi, jolasean aritu eta ikasteko ingurune seguruagoak sortzeko…\nguraso 2020-01-19 2020-01-13 AKTUALITATEA, HEZIKETA, Hezkuntza No Comments


Egitarau zabala eskainiko du Laudiok Gabonetan - Deia\nLAUDIO. Laudioko Udalak hastear diren Gabonetarako egitarau berezia ezagutarazi du, 'GoxoGabon' izenekoa. Bertan, laudioarrei bideratutako ekintza eskaintza zabala aurki daiteke.\nMaitasun eta dedikazio handiz egindako ekimena da, baina osasun-agintariek segurtasunaren arloan ezarritako mugak eta jarraibideak ahaztu gabe. Hori dela eta, segurtasuna bermatuta egongo da egingo diren ekitaldi eta ekimen guztietan: kontzertuak, familia osoarentzako antzerkia, txikienentzako ipuin kontaketak, escape room birtualak eta bertsolariak. Gainera, Gabonetan zinema Laudiora itzultzen da segurtasun-neurri guztiak bermatuz, hala nola segurtasun-distantziak, hidrogelaren erabilera, maskarak eta edukiera.\nMaite Cortazar Kultura eta Jaietako zinegotzia zoriondu egin da, "Zorionez, izen handiko artistak ditugu herrian, eta, besteak beste, Antonio Oyarzabalek piano kontzertua eskainiko du abenduaren 22an, 20:00tan, Lamuzako San Pedro parrokian. Ariadna Martinez sopranoak beste kontzertu bat emango du abenduaren 27an, 19:00etan Lamuzako San Pedro parrokian, opera, zarzuela, Gabon kantak eta guzti". Gainera, Gabonetako trenak gure kaleak zeharkatuko ditu urtarrilaren 2tik 4ra bitartean.\nBasalarrinak eta ikastetxeek, bestalde, Olentzero eta Maridomingi pintura lehiaketa antolatu dute eta abenduaren 19an sari banaketa egingo da. Hurrengo egunean, abenduaren 20an, 12:00etatik aurrera, Laudioko Udalaren web-orrian sartuta, txikienak streaming bidez jarri ahal izango dira harremanetan Olentzero eta Maridomingirekin, Basalarrina Kultur Elkartearen eta ikastetxeen lankidetzari esker.\nHalaber, urtarrilaren 5ean, 18:00etatik aurrera, Errege Magoekin topaketa birtuala egingo da. Hitzordu hori udalaren webgunearen bidez ere jarraitu ahal izango da. Ekimen honetarako, aurten ere, Rakatapla elkartearen laguntza izango dute. Gainera, "Errege-erreginek posta elektronikoz jasoko dituzte eskutitzak, modernizatzen eta teknologia berrietara egokitzen joan behar izan dutelako". Horrela, haurrek beren gutunak bidali ahal izango dizkiete erregemagoaklaudio@gmail.com posta elektronikoaren bidez.\n"Udalak Olentzerorekin eta Errege Magoekin hitz egin du, lo gauden bitartean urtero bezala bisitatuko gaituztela ziurtatzeko. Beraz, txikiak eta nagusiak lasai egon daitezke, opariak bermatuta daudelako", gaineratu du Cortazarrek.\nGAZTE LAUDIOARRENTZAKO JARDUERAK\nGazteria Sailak herriko gazteak eta, oro har, familiak gonbidatu nahi ditu jai hauetan hainbat ekimen berritzaile eta sortzailetan parte hartzera, hala nola Escape Rooms online modalitatean. Juan Jesus Merchan Gazteria zinegotziak azaldu duenez, "Web plataforman, udalerriko gazteek hainbat enigma ebatzi beharko dituzte jarduera bakoitzaren misioa gauzatzeko. Horretarako, "Irudimenari, lankidetzari eta logikari esker, parte hartzen dutenei erronka egingo dieten hainbat joko asmatu ahal izango dituzte", gaineratu du.\nLau jarduerek zailtasun-maila desberdinak dituzte parte hartu ahal izateko, banaka, familian edo urruneko taldeetan. Merchanek azaldu duenez, "Jarduera abenduaren 19an hasiko da martxan, eta udalerriarekin zerikusia duten pertsonek bertan parte hartu ahal izango dute, dohainik alta emanez eta sarbide-kode bat eskuratuz".\nEkimenari buruzko informazio eta xehetasun gehiago nahi duten gazteek arloarekin harremanetan jar daitezke gazteria@laudio.eus posta elektronikoaren bidez edo 944034850 telefonoaren bidez.


Hizkuntzaren Iraultza – Sherpa.ai Blog\nOpenAI 2015ean sortu zen, eta hori mugarri garrantzitsua izan zen, besteak beste, azken urteotan eman den adimen artifizialaren aurrerapen esponentzialerako. OpenAI irabazi-asmorik gabeko erakunde gisa sortu zen, adimen artifizialaren ezagutza partekatzeko eta zabaltzeko helburuarekin. Elon Musk da sortzaileetako bat, eta adimen artifizial orokorraren garapenak gizateria osoaren onurarako izatea du helburu; horregatik, ezagutza partekatua eta irekia da.\nOpenAIk landu duen lehen garapenetako bat LNPren (Lengoaia Naturalaren Prozesamendua) ikerketa da. Ikerketa horien bidez, pertsonek erabiltzen duten hizkuntza naturala interpretatzeko gaitasuna hobetu nahi dute, makinek gero eta hobeto uler dezaten. Horri esker, aurrerapen handiak egin ahal izango dira sare neuronalen arloan, eta hobekuntza garrantzitsuak egin ahal izango dira chatbot bezalako aplikazioetan, besteak beste.\nLengoaiarekin egin zituen lehen aurrerapenetako bat GPT (Generative Pretrained Transformer) delakoa merkaturatzea izan zen, hitz-sekuentzia baten barruan eta gainbegiratzerik gabe, hurrengo hitza aurreikusteko entrenatu izan diren sare neuronal generatiboetan oinarritutakoa. Horrek aldaketa handia ekartzen du; izan ere, gaur egungo LNP sistemek entrenamendu gainbegiratuak behar dituzte, hau da, anotatuta dauden testuak.\nGPT garatzeko erdi-gainbegiratutako eredu bat erabiltzen da, hau da, gainbegiratu gabeko entrenamendua eta modu gainbegiratuan egindako doikuntza finagoa.\nGPT-2 2019ko urtarrilean iragarritako hurrengo bertsioa izan zen, 10 aldiz entrenamendu datu gehiagorekin eta 10 aldiz sareko parametro gehiagorekin, testu automatikoak sortzen ditu, erabiltzaileak idatzitako testu batetik abiatuta. Aplikazioa, gainera, laburpenak sortu eta testuaren edukiari buruzko galderei erantzuteko gai da. Eredu tradizionalekin konparatuta, eredu hau nahiko zehatza bada ere (% 95), OpenAIren sortzaileen lehen zalantzak sortzen dira hemen.\nLehenik eta behin, ez du zehaztasun nahikorik modu autonomoan lan egiteko. Bigarrenik, gorrotoa, ekintza terrorista jakin batzuk edo albiste faltsuak (normalean fake news deituak) sortzen laguntzen duten testu desegokiak sortzeko erabil daiteke. Azkenik, hizkuntza-ereduek alborapena izan dezakete, eta horrek erronka berri bat gehitzen du adimen artifizialaren ekitateari eusteko.\nHori guztia dela eta, OpenAIk GPT-2 eredu osoa ez askatzea erabaki zuen hasieran, baita adimen artifizialeko komunitate zientifikoarekin batera argitaratzeko arau arduratsuak sortzea ere. Hizkuntzaren tratamenduan izandako beste aurrerapen bat iaz izan zen, Blender iragarri zenean. Blender Facebookeko chatbot berria da, erabiltzaile esperientzia hobea izango duela agintzen duena, edozein gairi buruz modu atseginean hitz egiteko gai baita.\nBlenderren trebetasuna bere entrenamendurako erabilitako datu kopuru izugarritik dator, Redditen 1500 milioi elkarrizketa. Gero, hobetu egin zen elkarrizketetan emozioak ulertzeko, eta nortasun ezberdineko pertsonen arteko elkarrizketekin, nortasuna zer den irakasteko.\nEredua orain arte diseinatutakoak baino askoz eraginkorragoa izan zen, baina, hala ere, oraindik ez da gizaki baten elkarrizketa-gaitasunetara hurbiltzen. Oraingoz, elkarrizketa laburrekin probatu dute, esaldi luzeagoetan elkarrizketak zentzua galduko duela uste dute ikertzaileek. Gainera, entrenamendua normalean sare sozialetako datuekin egiten denez, alborapen- edo abusuzko hizkuntza-arazoak ere izan ditzakete.\n2020an GPT-3 iragartzen da, GPTaren hirugarren bertsioa, 175.000 milioi parametrorekin, GPT-2k 1.500 erabiltzen zituen bitartean. OpenAIk maiatzean argitaratu zituen zehaztapenak, baina ez zuen uztailaren hasierara arte plataforma ireki, garatzaileek proba zezaten. Sonetoak idazteko, webguneentzako testuak sortzeko eta ikerketa artikuluak laburbiltzeko gai dela erakutsi dute probek. Jauzi handiena zera da, gainera, oinarrizko kodea programatzeko, testuak hizkuntza juridikora itzultzeko, edo batuketak egiteko gai dela; zeregin horietarako ez zegoela pentsatuta da deigarriena.\nAzken batean, programak badaki planteatzen zaionari erantzun behar diola eta erantzuna bilatzen du, aurkitu arte. Adituak ez dira sare neuronalen potentziala altuaz harritzen. Sare neuronalak giza arrazonamendua imitatzeko ahalegina dira, objektu bat sailkatzeko milaka aldiz ikusi behar ez duela, eta badirudi adibide horrekin aurrerapenak gertatzen ari direla.\nAzken batean, GPT-3k ezagutzen ez duen sarrera bat jasotzen duenean bere memoria mastodontikara joaten da erantzun egoki bat aurkitzeko, baina egia da, halaber, testuak noizbait funtsa edo zentzua galtzen badu, erantzuna ez duela jakingo.\nZalantzarik Gabe, GPT-3 aurrerapen handia da LNP eta sare neuronalei dagokienez, eta gaur egun oraindik ez dakigu zenbateko eragina izan dezakeen. Enpresa teknologiko handienek teknologia honetan ikertzen jarraitzen dute eta milioika gastatzen dituzte haren hobekuntzetan. Gaur egun, eredua eskuragarri dago, mundu guztiak erabil dezake, baina aldea konputazio-gaitasuna da, erabiltzaile guztiek ez dutena. GPT-3 entrenatzeko soilik 5 milioi dolar gastatu ziren.\nGPT-3ren garapena iraultza bat da hizkuntzarentzat, nork daki etorkizunean kazetariek teknologia honek idatzitako testuak jasoko ote dituzten, ukitu besterik egin beharko ez dutenak, gauza bera gertatuko al da liburuekin?, programatzaileentzat ere lagungarri izango al da, Kode azkarrago eta eraginkorragoa garatzen lagunduz?\nEra berean, ezin dugu ahaztu teknologia honekin istorioak asma daitezkeela, Deepfakes etan lagundu edo alborapenak areagotu. Gaur egun, ikertzaileek ez dakite teknologia hau noraino iritsiko den, baina argi dago teknologiak egin dezakeenaren eta teknologiak egin behar duenaren arteko oreka behar dela.\nHarrigarria da OpenAIk Microsoftekin duela gutxi lortu duen akordioa teknologia hori lehentasunezko partner gisa garatzeko. Ez dezagun ahaztu OpenAIren sorrerak Adimen Artifiziala mundu guztiaren eskura jartzea zuela helburu, gizateriari mesede egiteko, eta oraintxe bertan etekina konpainia bakar baten esku jarri dela.\nEgia da baita adimen artifizialaren alorreko ikerketek inbertsio handia eskatzen dutela oraindik, eta badirudi Microsoft prest dagoela horretarako. Orain, inoiz baino gehiago, garrantzitsua da OpenAIk bere misioari eustea, adimen artifizial orokorraren garapenak mundu guztiari mesede egitea, hain zuzen.


"Hango egoera ikustea pizgarri izan daiteke ume bat etxean hartzeko" - Gipuzkoako Hitza\n“Hango egoera ikustea pizgarri izan daiteke ume bat etxean hartzeko”\n2018, apirilak 13 gipuzkoa 300\nOiartzungo El Watan elkarteko kide da Olga Leibar (Oiartzun, 1954), eta hamabost urtean zazpi aldiz egon da Saharako errefuxiatuen kanpalekuetan. 2005ean hartu zuten etxean lehenengoz Saharako ume bat, eta ia urtero errepikatu dute. Errefuxiatuen kanpalekuetara bidaiatzea gomendatzen die harrera familia izateko pausoaz zalantza dutenei —eta gainerakoei ere bai—.\nNolako oroitzapena duzu errefuxiatuen kanpalekuetara egindako lehen bidaiatik?\n2003an joan nintzen, udalak antolatutako bidaia batean. Lehen kontaktua beti da gogorra. Nahiz eta askotan kontatu eta argazkiak ikusi, hara iristean konturatzen zara egia dela, ez daukatela deus ere: goian zerua eta behean hondarra, besterik ez. Behar oso oinarrizkoak dituzte, eta hori da han ikusten duzuna: behar gorria. Denak dira pobreak edo pobreagoak; jatekoa ere justu-justu dute.\nAzken bisita abenduan egin zenuen. Asko aldatu da egoera?\nAldatu da, bai. Gizon gutxiago dago. Emakumeak bertan gelditzen dira, umeekin, eta gizonek alde egiten dute; batzuk eremu liberatuetara joan dira, eta beste asko munduan barrena dabiltza, basamortu latzetik ihesi, beste zerbait bilatzeko itxaropenez. Horrek are gogorragoa egiten du emakumeen bizimodua: seme-alabak, aitona-amonak… Dena dago haien kargu. Elikagaiak lortzeko ere gero eta arazo gehiago dago, eta anemia dezente dago, gutxi jaten dutelako, eta beti gauza bera.\nEta animo aldetik?\nZu han zaudenean ez dizute esango zein gaizki dauden. Noizbehinka esaten dute “honek ezin du horrela jarraitu, eta gerran hasi beharko dugu”. Eta segidan esaten dizute: “Bai, baina gerra zerekin? Noren aurka?”. Ez daukate gerra egiteko ezer, eta, gainera, basamortuan noren kontra egin behar dute gerra: hondarraren kontra? Halako etsipen puntu bat antzematen da kanpalekuetan. Eta nire iritzia baino ez da, baina, zerbait lortzekotan, mugimendua Sahara okupatutik etorriko dela uste dut.\nSahararrak nola dauden jakiteak eraman zintuen zu udan hango umeak etxean hartzera, ezta?\nBai, ordutik ume pila bat etorri da gure etxera. 2005ean etorri zen lehenengoa. Aurrez etorritako neska bat zen, baina urte hartan ez zioten familiarik topatu. Mariamek bazekien jada hizkuntza, esperientzia ere bazuen, eta guretzat oso esperientzia ona izan zen, zoragarria. Mariamen ondoren, tarte batean kenduta, beti hartu izan dugu norbait: Manaha, Metu, Dabal, Salma, Sadaf, Mohamed… Familia ugaria dugu guk han.\nZer eragiten dizue zuei ume bat ekartzeak?\nGizona eta ni bakarrik bizi gara, alaba heldua da jada, eta 15 urteko biloba dugu. Beraz, urte osoan bakarrik egoten gara, eta udan etortzen dira umeak. Askotan bi ume ekarri izan ditugu; gu bakarrik gaudenez, bi ume egoteak elkarrekin jolasteko eta hitz egiteko aukera ematen die, eta oso ondo atera izan zaigu normalean. Batzuetan liskar txikiak sortzen dira, edozein familiatan bezala, eta beti ez dira pozik egoten; zama horrekin etortzen dira, eta bakoitzak bere izaera dauka… Baina hori kudeatu behar da. Polita da.\nBi ume hartuko dituzue udan?\nBai, iaz etorritako mutikoa etorriko da, eta beste neska bat ere bai. Oiartzungo El Watan elkarteko kide gara, eta gu aritzen gara lanean inguruan familia berriak topatzeko. Beti saiatzen gara aurrez etorri den umea berriro familia berarekin egon dadin, baina beti ez da posible. Aurten, adibidez, familia bat topatzeko premia bizia dugu. Iaz hemen izandako 12 urteko neska bati ezin familia topatu gabiltza, eta garrantzitsua da, azken urtea baita beretzat. Oso neska jatorra da, eta gustatuko litzaiguke norbait animatzea.\nGero eta zailtasun gehiago duzue harrera familiak topatzeko?\nLarri gabiltza, oso larri. Eta etsipena ez dizut esango, baina tristura ematen du. Jende asko hurbiltzen zaigu, eta esaten digute beraiei ere gustatuko litzaiekeela ume bat hartzea; baina gero, benetan pausoa eman behar denean, atzera egiten du jendeak. “Ezin dut”, esaten dizute; eta batzuek ezin dute, baina askotan beldurra da, halako beldur bat ematen duelako ardura hori hartzeak. Nik zalantzan dagoen guztia animatuko nuke probatzera; berdin dio familia bat izatea, bi lagun izatea, edo pertsona bakar bat izatea.\nElkartasuna gutxitu dela sumatzen duzue?\nEz nuke hori esango. Izan ere, tarte handia dago elkartasuna izatetik ume bat etxean hartzera, eta jendeari kosta egiten zaio hori gainditzea. Uste dut saharar herriarekin elkartasuna egon badagoela, baina hor ikusi egin behar da bakoitzak nola lantzen duen elkartasun sentimendu hori.\nKanpalekuak ezagutu ondoren erabaki zenuen zuk ume bat hartzea. Hara joatea gomendatuko zenioke pausoa ematen ausartzen ez denari?\nBai, han ikusten baituzu zein egoera gordinean bizi diren, eta batez ere umeentzat zein gogorra den. Hara joaten zaren arte ezin duzu imajinatu zer den ezer gabe bizitzea, eta esperientzia horrek markatu egiten zaitu. Edozeini gomendatuko nioke hara bidaiatzea, gero umeak hartzeko asmoa izan edo ez. Baina egia da: zalantza izanez gero, pizgarri bat izan daiteke hangoa ikustea.


Bukatu da Emakume Programatzaileen Eskolaren lehen edizioa - SPRI\nEmakumeEkin elkarteak Emakume Programatzaileen Eskola programaren itxiera ekitaldia antolatuko du ekainaren 25ean, eguerdiko 12:30ean, Bilboko BEAZ zentroan. Ekimen horren helburua da langabezian dauden emakumeen enplegagarritasuna erraztea, prestakuntza eskainiz halako profil profesionalak eskatzen dituzten teknologia-enpresetan sartzeko.\nProgramaren itxiera ekitaldian aurkeztuko dira lortutako emaitzak, eta espazio bat gaituko da enpresek aukera izan dezaten prozesuan zehar prestatutako emakumeak atzemateko.\nEkimena sustatu duten erakunde guztiek parte hartuko dute ekitaldian: Bizkaiko Foru Aldundiak (Teresa Laespada enplegu diputatuaren eta María Guijarro Berdintasuneko zuzendariaren bitartez), Gaia Klusterrak (Tomás Iriondo zuzendari nagusiaren eta Cristina Murillo zerbitzuetako zuzendariaren bitartez), eta EmakumeEkin elkarteak (Susana Zaballa presidentearen eta Izaskun Ramaren bitartez).\nOrobat ekitaldian parte hartuko dute Ezagutza eta Teknologia Aplikatuaren sektoreko enpresek eta GAIA Klusterrak, zeintzuk konprometiturik baitaude sektore berdinzaleago batekin eta aktiboki parte hartu baitute programan. Horietako bat da Oesia Taldea, ekitaldian izango dena Sara Alcubilla talentu aholkulariaren bitartez, eta beste bat Biskaytik, zeinak Ipar eremuko kudeatzaile Margarita Gracia bidaliko baitu. Ekitaldian izango dira halaber Isabel Busto (I68 enpresako zuzendari nagusia) eta Nieves Alcain (Alecop), biak hala biak GAIAko Zuzendaritza Batzordeko kideak.\nEra honetako lehen proiektua da helburutzat duena langabezian dauden emakumeen (gehienak 45 urtetik gorakoak) talentua berreskuratzea eta teknologia bezalako trakzio-indar handiko sektore batean sarraraztea. Programaren barruan web programazioari eta beste hainbat gai transbertsali buruzko prestakuntza trinkoa eskaini da, hala nola, argi eta garbi definitzea zeintzuk diren programatzaile-lanetan diharduen pertsona baten zereginak eta gaitasunak, eta lanpostuarekin lotutako gaitasun sozialak eta emozionalak garatzea. Parte-hartzaileek laneko orientatzaile baten laguntza izan dute programa osoan zehar.\nElkarteko presidente den Susana Zaballak dio “programa hau lehen urratsa izan dela teknologia sektorean dagoen genero etena murrizten jarraitzeko, emakumeek enpresa proiektuen %8 bakarrik hasten baitituzte”. Era berean, GAIA Klusterraren helburu estrategikoetako bat da talentu-eten hori gutxitzea, identifikatu baitu bere bazkideek gero eta kontratazio premia handiagoak dituztela. Aurten GAIAk indartu egingo ditu talentu profesional teknologikoa sustatzeko ekimenak, bereziki gazte eta emakumeei zuzenduak, talde sozial horietan nabarmen jaitsi baita teknologiarako bokazioa.\n4 hilabeteko programa horrek erakunde hauen babesa jaso du: Bizkaiko Foru Aldunduko Enplegu eta Gizarteratze Sailarena, GAIA Klusterrarena eta EmakumeEkin, emakumezko euskal ekintzaileen elkartearena.\nJardunaldi hau beraizik zuzentzen zaie sektore berdinzaleago baten alde lan egin nahi duten enpresa guztiei, programaren baloreekin identifikatuta daudenei eta talentu anitzak kontratatuz beren enpresa aberastu nahi dutenei. Ekitaldian parte hartu nahi duten enpresek informazio gehiago eskatu edo izena eman dezakete 664457234 telefonoan edo hablamos@emakumeekin.org posta elektronikoan.\nEmakumeEkin elkartearen arabera, “zubiak sortu behar dira, eta ez bakarrik ekintzaileen artean, baita ere organismoen artean. Horregatik programa honek laguntzaile ditu Bizkaiko Foru Aldundia, GAIA Klusterra, Oesia taldea eta Biskaytik.\nEmakumeEkin elkarteari buruz:\nEmakumeEkin emakume ekintzaileen elkarteak 130etik gora enpresari biltzen ditu. Lanean ari da ekintzaileekin sareak sustatzeko, eta baita ere genero ikuspegidun ekintzailetza eta berdintasun arloko gaiak landu nahi dituzten enpresekin. Horretarako antolatzen ditu askotariko ekitaldiak, prestakuntza-ibilbideak eta ekintza berritzaileak, batez ere hiru euskal lurraldeetan.


Bruselak espedientea egin dio Alemaniari Deutsche Telekom-en alde egiteagatik telekomunikazioen lege berrian | Consumer\nBruselak espedientea egin dio Alemaniari Deutsche Telekom-en alde egiteagatik telekomunikazioen lege berrian\nAraudi horrek zaildu egiten die lehiakideei operadore alemaniarra eraikitzen ari den banda zabaleko sarerako sarbidea.\nEuropako Batzordeak espedientea egin dio Alemaniari, telekomunikazioen lege berriaren ondorioz. Lege horrek zaildu egiten die aurkariei Alemaniako operadore historikoa (VDSL) eraikitzen ari den Interneteko sarbide azkarreko sarerako sarbidea. Berlingo Gobernuak 15 eguneko epea du alegazioak aurkezteko.\nViviane Reding Informazioaren Gizarteko komisarioak adierazi zuenez, “Sentitzen dut Alemaniak telekomunikazioen lege berri honen inguruan Batzordeak duen kezkari kasurik ez egitea, behin eta berriz ohartarazpen argiak egin arren”. “Operadore historikoei ‘arauzko oporrak’ ematea ekonomiaren sektore erabakigarri batean lehia galarazteko ahalegina da, eta 2002tik EBn indarrean dauden telekomunikazioen arloko arauak urratzea” gehitu zuen.\nBruselaren iritziz, Alemaniako legeak arriskuan jartzen du Deutsche Telekomeko egungo lehiakideen egoera, eta nabarmen zailtzen du Alemaniako merkatuan enpresa berriak agertzea. Era berean, kritikatu du araua saiatzen dela telekomunikazioak arautzen dituen Alemaniako agintaritzari eragiten, 2006ko abuztuan operadore historikoak lehiakideei banda zabaleko sareak irekitzea eskatu baitzuen.\nGaur egun, Deutsche Telekom-ek 9,4 milioi lineako sarbidea kontrolatzen du, 12,9 milioi lineatatik. Alemanian banda zabala askoz gutxiago erabiltzen da (% 16,36) EBko kide diren estatuetan baino (Danimarka, Herbehereak…), ia % 30era iristen baita.\nalemania espediente telekomunikazioak


Emakume futbolarien eskubideak\nDesberdintasuna, diskriminazioa, prekarietatea eta injustizia erabat txertaturik daude emakumeen egunerokoan. Orain futbolaren arloan azalerazi zaigu ezkutuko mundu hori.\nIberdrola Ligan jokatzen duten Euskal Herriko eta Espainiako Estatuko futbolariek greba egin dute asteburuan. Gizonezko futbolariekiko soldata berdintasunaz gain, jokalariek eskatzen dute profesional gisa aitortuak izan daitezela, hitzarmen kolektibo bat edukitzea eta euren lan eskubideak errespetatuak izatea. Egun erdiko jardunagatik 12.000 euroko gutxieneko soldata nahi dute, baina patronala (klubak) soilik 8.000 euro bermatzeko prest dago. Gogoan izan behar da jokalari gehienak 24 orduz direla jokalari, futbola baita euren benetako lanbidea.\nAitortu eta txalotu egin behar da futbolari emakumeen erabakia, legitimitate osoz jo dute grebara, euren egoera guztiz injustua delako: baztertuta eta prekarioan lanean. Kirolaren munduan gutxitan egin izan da grebarik, eta emakumeek egindako hau seguruenik lehena izan da modu orokorrean egin dena.\nAmatasunagatik eta lesioek eragindako ezintasunagatik laguntzak eskatzen dituzte, eta lanuzte hau beste pauso bat da emakumeek euren eskubideak lortzeko bidean. Patriarkatuaren hidraren kontrako borroka luze horretan (zapalkuntza, esplotazioa, menperatzea eta kolonizazioa) emakume askok euren bizitza ere eman izan dute. Haien borrokaren berri dugu gutxienez XIV. edo XV. mendetik, baina zigarrerak, pospologileak, eta ehungintzako langileak izan ziren, Euskal Herrian, Katalunian eta Andaluzian lehen greba feministak egin zituztenak eta ondorengoei bidea erakutsi zietenak.\nKanal hauetan artxibatua: Gizartea | Iritzia | Emakume langileen eskubideak


21.Ira - 23.Ira\nCONGRESO ONLINE EN DIRECTO - IV Encuentro de Jóvenes Investigadores de la SECAT\nSECATeko Ikertzaile Gazteen IV. Topaketa katalisiaren arloko kongresu bat da, lizentziadunei, ingeniariei, gradudunei, master eta doktorego ikasleei, doktoreei eta ikertzaile gazteei zuzenduta dagoena. Topaketa 2020ko irailaren 21, 22 eta 23an izango da, Bilboko Bizkaia Aretoan. Jarduera elkarrekin antolatu dute UPV/EHUko Ingeniaritza Kimikoko Sailak eta Katalisiaren Espainiako Elkarteak (SECAT, http://www.secat.es).\n23.Ira - 24.Ira\nCURSO ONLINE EN DIRECTO - La soledad no buscada. Modelos de políticas públicas y compromiso de la ciudadanía\nA las puertas de un nuevo modelo energético\nTrantsizio energetikoak balio izan behar du ziurtasuna eta egonkortasuna emateko eragile publiko eta pribatu guztiei eta ekintza klimatikoa mobilizatzeko.\nBERTAN BEHERA 9/21-ONLINE ZUZENEAN IKASTAROA - Tokiko Elikadura sistema jasangarri eta osasuntsua\nValidez académica: - horas\nIraunkortasuna: definiziotik, kudeaketa-eskala egokira\nIraunkortasunaren definizioa gogoraraziz eta haren inguruan gogoeta eginez abiatuko du solasaldia Arantza Aldezabalek. Ana Galarragaren galderei erantzunez, klima-larrialdiaren testuinguruan duen konplexutasun multidimentsionalaz arituko da, eta lehen sektorearekin lotuko du, elikaduraren burujabetza eta ekonomia zirkularra aipatuz, besteak beste.\nAzkenik, bere ustez kudeaketarako eskala egokia zein den azalduko du Aldezabalek, eta hori lortzeko gakoak ere aurreratuko ditu.\n28.Ira - 01.Aza\nIkastaro honek Eusko Jaurlaritzako Hezkuntza Saileko baliozkotzea du (2068170013 kod.) unibertsitateaz kanpoko irakasleentzat. Baita ere Nafarroako Gobernuaren Hezkuntza Sailak irakasleen etengabeko prestakuntza gisa ere baliozkotzea eskatu da.\nCURSOS ONLINE EN DIRECTO-Ciudad Educadora: Ayuntamientos y Escuela inclusiva\n2005. urtean, Gasteizko Udalaren Hezkuntza Sailak hezkuntza esku hartzearen ebaluazio bat egin zuen. UPV/EHUko Hezkuntzako Ikerkuntza eta Diagnosi Metodoak (HIDM) Sailak egindako ebaluazio horrek esku hartzearen inpaktua berretsi, eta ezusteko emaitza bat eman zuen: udal hezkuntza programen «eragin konpentsatzailea».\nValidez académica: 5 horas\n29.Ira - 03.Urr\nONLINE IKASTAROA ZUZENEAN - Jolasaren eta naturaren bidez ikasiz -TAILER PRESENTZIALA (azken egunean)\nIkastaroak, zuzeneko online saioak irailaren 29an, 30ean eta urriaren 1ean , eta aurrez aurreko tailerra urrian 2an izango digu.\nValidez académica: 13,5 horas\n30.Ira - 31.Urr\n30.Ira - 02.Urr\nErromatar munduko arkitektoen, eskultoreen, dekoratzaileen, epigrafisten eta horrelakoen lan materialik gogokoena harri apaingarriak ziren, eta harri apaingarri guztien artean, marmola zen preziatuena. Inperioak lortutako luxuaren sinboloa ziren harri apaingarriak, eta apainketa-kultura hori mendebalde urruneraino ere iritsi zen, Iberiar penintsularaino. Bere hiriek Erromako metropoliaren ahalik eta antz handiena izan zezaten nahi izan zuten Iberiar penintsulako biztanleek.


Iñigo Astizek “Analfabetoa” poesia liburua plazaratu du | Hitzen uberan\n← Jon Barberenaren iritzi artikulua: “Neurrigabe neurtzen”\nHezurren erretura argitaratu du Miren Agur Meabek →\nIñigo Astizek “Analfabetoa” poesia liburua plazaratu du\n“Poema liburu baten aurkezpena beti da nolabaiteko poesiaren beharrari buruzko aldarrikapen bat”, hitz horiekin abiatu zuen Iñigo Astizek liburuaren aurkezpena. Poesia liburu honetan sentsazioek, emozioek, ingurura luzatutako barne begiradek gidatzen dute Analfabetoa (Susa): mundua ez ulertzearen eta -hala ere, edo horregatik- bizitza ospatzearen bulkadak gidatuta. Etorkizun den jendearentzat, orainaldia bizi dugunontzat, hitzezko mapa bat. (Argazkia: Susa).\nHiru ataletan banatu du liburua Iñigo Astizek. Leire Lopez Ziluaga editoreak honela azaldu zuen Analfabetoa liburuaren aurkezpenean: “Astizen aurreneko liburuko gaiak ageri dira hemen ere, besteak beste maitasuna, heriotza, adiskidetasuna, politika. Lehenengo bi ataletakoak poema soilak dira, tonua konpartitzen dute, hirugarren atalekoa apur bat ezberdina da, hogeita sei orrialdetan bilduta dago eta apabullanteagoa da”.\n‘Analfabetoak’ omen gara denok, Lopez Ziluagaren esanetan “askotan ondokoa gutxiesteko erabiltzen da ‘analfabetoa’ hitza, nahiz eta euskaldun gehienok analfabetoak izan garen atzo arte gure hizkuntzan, eta orainean ere bagaren pixka bat. Gainera egoera batzuetan denok gara ‘analfabetoak’, zorionez igual, adibidez iberieraz eginiko inskripzio baten aurrean, baina horrek ez du esan nahi gaur egun inguratzen gaituzten mezuak guztiz ulertzen ditugunik”. Sentsazio horren arrastoak topatu litezke liburu osoan zehar “Mezuak eta kodeak ulertzeko saiakera ageri da liburuan, batzuetan ulertzeko ezintasuna, beste batzuetan bat batean ezusteko zerbait ulertzeak ematen duen poz txikia. Izan ere, esango nuke, ‘analfabetoa’ hemen hitz egiten ari garen zentzuan edo liburuan ageri den zentzuan zorionez dela ‘analfabeto’, dena jakingo balu eta guztia ulertuko balu ez litzatekeelako harrituko, eta Szymborskak dioen bezala ‘harrituko ez bagina pertsona bera izango ginateke baina aldi berean norbait guztiz ezberdina’”.\nAtzoko eta gaurko mapak biharkoei zuzenduak\nDuela 13.660 urte inguruko mapa bati erreferentzia eginez hasten da liburua. Astizen esanetan “Arraizko kobazuloetan topatutako ondare arkeologikoen artean, bazen harri berezi bat: hasieran ez zuten uste ezer berezia zenik, baina bat batean jarri zuten inguruan zituen mendiei begira eta ohartu ziren harri horretan zeuden marrek marrazten zutela aurrean zuten mendiaren magala. Besterik gabeko harri hori Europa mendebaldeko maparik zaharrena zela konturatu ziren”.\nMaparen egileak marraztu egin zuen bere ingurua, baina zertarako? Galdera horri tiraka ibili zen Astiz bera “Bertakoa naiz ni ere, gurutzatzen ditudan inguru berdinak marraztu zituen maparen egileak. Mapa bat ustez marrazten dugu ez galtzeko leku batean, baina garai hartako pertsona hark segur aski ez zuen horretarako behar, bazekien non zeuden marraztu zituen gauzak. Zertarako marraztu zituen orduan gauza haiek? Galdera horri bueltaka ibili nintzen eta ohartu nintzen gaizki planteatua nuela, ez zelako ‘zertarako’ baizik eta ‘norentzako’. Berak ez zuen behar, bazekien zer zegoen hor, beraz marraztu zuen ondorengoentzako, etorriko zirenentzako. Bere mapa horretan azaltzen zigun une horretan momentu horretan nolakoa zen bizitza. Uste dut poema liburu honetan saiakera hori dagoela: onartuta orainaldiak gain egiten digula, orainaldiak ezinbestean ihes egiten digula, hala ere orainaldia harrapatzeko ahalegina orainaldiak eskaintzen dituen tresnen bidez”.\nLehenengoan mapa horri buruzko poemarekin zabaltzen den bidea hirugarren ataleko poema luzearekin ixten da, ‘Hogeita bat’ izenekoa “poema horretan ni ere saiatzen naiz nolabait mapa bat marrazten etorkizun diren jendeentzako. Arraizko kobazuloko harria bezala, saiatzen naiz irudikatzen zer den bizitzea orain eta hemen. Poema hori idatzi nuen aita izango nintzela jakin berritan, akaso horregatik poema horretan saiatzen naiz mapa bat marrazten oraindik jaio ez den ume horrentzat, eta horretarako aipatzen ditut mundu hau mehatxatu eta populatzen duten munstro eta gauza eder guztiak”.\nBigarren atalean berriz, tartekoa, estruktura horrek lagunduta doazen poema laburragoak, poema solteak… Astizek dio ez duena poesia libururik idazten, poemak baizik, alez ale. Horrela dago eraikia Analfabetoa, urratsez urrats, eta orainaldia harrapatzeko ahalegin horretan,ez ulertzearen sentsazioarekin talkan. Hortik omen dator titulua, “analfabeto emozionala, analfabetoa euskaraz… analfabetoak gara denok pixka bat”. Ez ulertzeko sentsazio horrekin batera bada beste bat: zorion sentsazioa, “badago ospakizun tonu bat, epifanikotasun bat, niretzat garrantzitsua delako zoriontasun une horiek nabarmentzea, azpimarratzea eta biltzea. Hala ere ez da sentsazio naif-a: mundu konplexu batean posible den zorion bakarra zorion konplexu bat da. Aipatzen dudan zorion hau ez da arrazakeriaz, matxismoaz, gerra egoeraz edo zapalkuntza ekonomikoaz aparte dagoena, ez ditu ebitatzen errealitate horiek, esango nuke errealitate horien zirrikituetatik sortzen dela”.


Hilerriko sarbideak hobetu dira eta horma-hilobiak eraberritu — Eibarko Udala\nHilerriko sarbideak hobetu dira eta horma-hilobiak eraberritu\nEibarko Udal Hilerria hobetzeko bi jarduera egin dira. Alde batetik, sarbide berri bat egin da arrapalarekin, J.A. Iturrioz kaletik hilerriko goi mendebaldeko sektorera errazago sartu ahal izateko; eta, bestetik, zati horretako nitxo edo horma-hilobi moduluetako bat berriztatzen hasi da.\nUrtarriletik hona Udal Hilerriko esparruan bi hobekuntzari ekin zaie. Ikusgarriena izan da hilerriko goi mendebalde zatiari dagokion kantoian sarrera berri bat egokitzea, J.A. Iturrioz kaletik bertara sartzea posible egingo duena. Ibilgailuen sarbidea errazteko berton zeunden eskailerak bete egin dira eta horrela arrapala bat sortu da, ireki berri den ate berriraino doana.\nAte berria oinezkoentzako da, baina, aldi berean, hileta zerbitzuetan dabiltzan ibilgailuen sartu-irtenak erraztuko ditu, eta baita etorkizunean kanposantuaren barruan egiteko asmoa dagoen hobekuntza obra berrietan parte hartuko duten makinenak ere.\nBigarren lana hilerriko goi mendebaldeko sektore horretan dauden hilobi-horma edo nitxo-modulu bi horietako baten eraberritze-lana izan da, elementuen mende oso kaltetua zegoena. Moduluan aurkitutako arazo guztiei konpondibea emateko,iragazgaiztu egin da, porlan kaltetuak konpondu, terrazen zoladurak hobetu dira eta barandak egokitu.\nEibarko hilerria bi sektoretan banatuta dago, mendebaldea eta ekialdea. Hilerriaren barne funtzionamendua dela eta, datozen bi urteetan nitxoetan edo hilobi-hormetan egin behar diren ehortzketa gehienak goi mendebaldeko moduluan egitea aurreikusten da.\nLanek 28.000 euroko aurrekontua dute.\nOinezko eta ibilgailuentzako sarbide berria. Argazkia I. A.


Herriko hiru ikastetxeak ere elkarrekin batu dira Inauterietara - Oñati - Goiena.eus\nHerriko hiru ikastetxeak ere elkarrekin batu dira Inauterietara\nMaialen Santos 2020-02-17 11:23\nDantzari talde bat iaz, herriko plazan dantza egiten.\nEguenean, herriko hiru ikastetxeetako 5. eta 6. mailetako haurrek bat egingo dute Inauterietako ohiko mozorroa jantzita dantza egiteko; zapatuan, kaleak alaituko dituzte herritar dantzariek; eta martitzenean, pailazoak eta txokolate-jana izango dira nagusi.\nInauteriak ate-joka direla eta, asko dira datozen egunetarako herrian antolatu diren ekintzak. Oñatiko hiru ikastetxeetako 5. eta 6. mailetako ikasleak –guztira, 270– izango dira horiei ongietorria egiteaz arduratuko direnak; aurten, estreinakoz elkarrekin egin dute bat datorren eguenean, Ostegun Gizenarekin, guztiek batera Oñatiko Inauterietako dantzen erakustaldi txiki bat egiteko. Hala, 15:00etan elkartuko dira unibertsitatean, ohiko mozorroa jantzita. Oñatz Dantza Taldearen 50. urteurrenaren baitan hilabetero gai ezberdin bat jorratzen ari dira dantza taldekoak, eta, Inauteriak otsailean izanik, horien antolaketa lana Inauterietako lantaldearen ardurapean geratu dela azaldu du taldeko kide Arkaitz Bengoak: "Inauterietako lantaldean pentsatu genuen ikastetxeei gonbidapena egitea, urteurrenean Oñatiko Inauteriekin bat egin dezaten". Hala, ikastetxeekin "bilera ugari" egin dituztela azaldu du Bengoak, ikastetxeekin elkarlana "ezinbestekoa" izan dela iritzita.\nZapatuan, dantza gehiago\nOtsailaren 22an izango da herritarren txanda. 11:30ean Olaiturrin elkartuko dira dantzariak, pertsonaiak eta musikariak. "Guztira, 300 pertsonatik gora elkartuko gara, inoiz baino jende gehiago", adierazi du Bengoak. Orain artean entseguetan prestatutako dantzak kaleetan egingo dituzte, eta jantzien koloreak ere lagungarriak izango dira kaleak alaitzeko. "Berrikuntzarik ez da egongo; dantzak azken urteetako berdinak izango dira, eta jantziak beti bezain koloretsuak", gaineratu du. Goiza dantzan pasa ostean etenaldia egingo dute, Etxe Aundi jatetxean elkarrekin bazkaltzeko. Eta egunari amaiera borobila emateko arratsaldean ere egingo dute dantzen erakustaldia; plazan amaituko dituzte horiek, 20:00 bueltan.\nInauterietako lantaldeko kideak azaldu du dantzan ez ezik, herritar askok azaldu dutela musikari gisara parte hartzeko nahia, eta "baliabide faltarengatik" mugatu behar izan dutela horiendako lekua. Halere, datorren urtera begira musikarien kopurua handitzeko baliabide gehiago jarriko dituztela iragarri du, jende gehiagok parte hartzeko aukera izan dezan.\nHurrengo egunean, domekan, urtero legez Oñatz Dantza Taldeko kideek egingo dute dantza. 18:30ean plazan izango da hitzordua, eta Luzaideko bolantak eskainiko dizkiete herritarrei.\nInauteriekin jarraitzeko, martitzen arratsalderako ere antolatu dituzte ekintzak. Txirri, Mirri eta Txiribiton pailazoak 17:00etan iritsiko dira Zubikoa kiroldegira ikusleei barre eragitera. Sarrerak dagoeneko eskuratu daitezke www.onati.eus webgunean edo Txokolateixan, 2,50 euroren truke. Eta soberan egonez gero, egunean bertan ere eskuratu ahal izango dira Zubikoako leihatilan, 3 eurotan. Horren ostean, 18:00etan, Oñatiko Elizbarrutiko misio taldeak antolatuta txokolate-jana solidarioa egingo dute plazan, eta 18:30ean, txorimalo eta buruhandiak ibiliko dira kaleetan. Disko festarekin emango diete amaiera aurtengo Inauteriei.\nInauteriak, 'Hurretik' egitasmoan\nHerriko ondarearen transmisioa helburu duen Hurretik egitasmoaren baitan sartuko dute Oñatiko Inauterien inguruko unitate didaktikoa. Udaleko Euskara eta Hezkuntza teknikari Iñaki Akizuk azaldu duenez, zortzi unitate didaktiko berri prestatzen ari dira, eta horietako bat izango da Oñatiko Karnabalak. Zehazki, 5. eta 6. mailetako ikasleendako da, eta Inauterietako lantaldearekin batera ari dira materiala prestatzen.


REAL UNION 1.FEDERAZIO MAILAKO TALDEA DA : KIROLETIK\nREAL UNION 1.FEDERAZIO MAILAKO TALDEA DA\nTalde txuri-beltza 1-2 mendean hartu du Tarazona eta matematikoki datorren urtean 1. Federazio mailan aritzeko txartela eskuratu du.\nTarazonako zaleak Real Unionen neurketa handi baten testigu izan dira. Osasuna Promesasek Getxoko Arenasen aurka galdu duenez, 20 minutu 1.Federazioko talde gisa jokatu du talde irundarrak. Aitor Zulaikaren taldea nagusi izan da neurketan eta nahiz eta partidua gol bateko aldearekin bukatu den, talde irundarrak denboraldi osoan eginiko lanaren saria jaso du: Datorren urtean brontzezko mailan jarraituko du Real Unionek. Denboraldi hasieran inork gutxik espero zuena, egunerokotasuneko lanean oinarrituta, helburua gauzarazi du Real Unionek.\nHasi eta gola.\nEbroren aurkako azkeneko neurketari alderatuta, aldaketa bakarra egin du Aitor Zulaikak hamaikakoan. Defentsako hesiaren eskuin hegalean, Gexan Elosegi gaztearen ordez, Mikel Azkoiti kapitaina aritu da hasieratik. Neurketa hasiera gozoa izan du Real Unionek, hirugarren minutuan Zourdinen bolea kornerrera desbideratu du Cacharron atezainak, eta korner horretatik, Real Union aurretik jarri da markagailuan. Erdiraketa ez da ona izan, bigarren zutoinean Zourdini erori zaio baloia, honek erdiratu du eta bakarrik aurkitzen zen Ekhi Senarrek buruz bidali du baloia sareetara. Zailena eginda zuen Real Unionek, baloiaren jabetza lortu eta lehen gola egitea.\n???????? SENAR SENAR SENAR!!!\n⚽ Ekhi Senarren burukadak 1-0 jarri du aurretik @REALUNIONCIRUN!\n???? @Zourdine Thiorren erdiraketa gozoa ere azpimarratzekoa.\n⏳80 minutu jokatzeke oraindik. pic.twitter.com/nRArwgn73D\n— Kiroletik (@Kiroletik) May 2, 2021\nHurrengo 10 minutuetan, aldiz, Tarazonak aurrera egin du eta abagune berean, birritan berdinketaren gola egin izan zezaketen. Jon Irazustabarrena, beste behin, heroiaren kapa jantzi du eta Leo Ramirezek erreskan eginiko jaurtiketak geratu ditu. Hirugarren saiakera bat egin du etxeko taldeak, baina David Ballarinek area kanpotik eginiko jaurtiketa ez da Real Unionen ateko hiru zutabeetara hurreratu.\nTarazonaren beroaldiaren ostean, Real Unionek berreskuratu du baloiaren jabetza. Markagailua alde zuelarik, Aitor Zulaikaren taldeak jokaldiak gehiago landu ditu eta Tarazonaren areara hurbilduz joan da. 20 minuturen buruan, bi aukera soilik izan ditu Real Unionek eta bietan protagonista bera nabarmendu da: Zourdine Thior. Lehen zatiko erdialdean, Real Unionek maisutasun osoz baloia atzetik atera du eta honen erdiraketa ezin izan du Sergio Llamasek baloia sarera bidali. Thior bere horretan jarraitu du eta 40.minutuan eskubiz eginiko jaurtiketa langa gainetik igaro da. Real Unionen jokalari onena izan da oriotarra, arrisku handia sortu du ezker hegaletik.\nLehen zatiaren jarraipena.\nZourdine Thior norgehiagokako protagonista izaten jarraitu nahi izan du eta aldageletatik itzulitako lehen jokaladian, Real Unionen bigarren gola gauzatu du. Baloia zelai erdian hartu, zuzenean Tarazonaren arearantz aurrera egin du eta bigarren zutoinera jaurtitako baloia Cacharron atezaina gainditu du.\n⚽ @Zourdine|k ez du taldekiderik behar izan 0-2koa egiteko!\n???? SEKULAKO GOLA!\n⏳40 miuntu baino gehiago neurketa bukatzeke. pic.twitter.com/B1YCmv6xGx\nZourdinen golak Real Unionen konfiantza areagotu du. Tarazonak ez du arrisku egiteko aukerarik aurkitu, Real Unionek neurketa kontrolpean zuen. Mario Capelete eta Borja Viguera saiatu dira talde irundarraren abantaila handitzen, baina bi jokalarien jaurtiketek ez dute atea ikusi.\n70.minutua beteta, Osasuna Promesasen eta Getxoko Arenasen neurketa 1-2koarekin bukatu da eta matematikoki Real Union 1.Federazio mailako taldea bilakatu da. Dena den, arerioa errespetatuz, Aitor Zulaikarenek lanean jarraitu dute neurketa amaiera arte. Hirugarren golaren bila, Donoso, Elizondo, Madrazo, Galan eta Temenuzkhov zelairatu ditu teknikari azpeitiarrak, baina ezer gutxi egin ahal izan dute.\nReal Unionek neurketa inoiz baino kontrolpean zuela zirudienean, 82.minutuan eta falta baten bitartez, iritsi da Tarazonaren gola. Iñaki eskuin hegaletik falta erdiratu du eta arean bakarrik zegoen Casi aurrelariak 2-1ekoa jarri du markagailuan.\nReal Unionek garaipen batekin bete nahi zuen helburua eta hala lortu du. Azken minutuetan, Tarazonak gora egin du berdinketaren bila, urduritasuna areagotu da, baina talde irundarraren hesia eta zelai-erdia, denboraldi osoan zehar egin duten bezala, bikain aritu dira 1-2koa mantendu eta neurketa eroso bukatzeko. Talde irundarrak bigarren fasea neurketa bakar bate ere galdu gabe jarraitzen du.\nGauzak horrela, Real Unionek denboraldi osoan zehar eginiko denboraldiak saria jaso du eta sasoi hasieran inork gutxik espero zuten lortu du: Real Union datorren denboraldian 1. Federazio mailan arituko da.\nT A L D E A ????\nShalalalalala... ???????????? pic.twitter.com/z1b3mqs7P6


Getariako erregina, Azpeitira - Uztarria (Azpeitia)\n2019ko eka. 12a, 17:03\nIV. Txakolinaren Eguna egingo dute larunbatean, Perez Arregi plazan. Hamalau upategitako txakolina dastatu ahal izango da, baita bildots eta gazta pintxoak ere.\nRuth Mozo, Mikel Ibartzabal, Itsaso Agirre eta Estitxu Elduaien, Txakolinaren Egunaren aurkezpenean. Ikusi haundiago | Argazki originala\nJan-edana gustuko duenak plan paregabea izango du larunbatean, Azpeitian. Izan ere, IV. Getariako Txakolinaren Eguna egingo dute, Perez Arregi plazan. 12:30etik 14:30era bitartean, era askotako txakolina dastatzeko aukera izango da, eta edariari laguntzeko, bertako gaztaren eta bildots errearen pintxoak ere banatuko dituzte. Giroa alaitzeko, Xendarineko ahizpekin erromeria izango da.\nLehen urtean, Perez Arregi plazan egin zuten egitasmoa; bigarren urtez, plazan; eta aurten, iaz bezala, berriro ere Perez Arregin izango da txakolinaren festa. Mikel Ibartzabal zinegotziak azaldu duenez, plaza “handitxo” gelditzen zelako erabaki dute gune horretan egitea.\nAurtengo edizioan, honako hamalau upategi hauetan ekoitzitako txakolina dastatzeko aukera izango da: Agerre (Getaria), Akarregi Txiki (Getaria), Ameztoi (Getaria), Arbela (Aia), Basa Lore (Zarautz), Katxiña (Orio), Rezabal (Zarautz), Elkano (Getaria), Mokoroa (Zarautz), Roke Eizagirre (Zarautz), Sagarmiña (Mutriku), Txomin Etxaniz (Getaria), Zudugarai (Aia) eta Urkizahar (Beizama). Beraz, Gipuzkoako herri askotan ekoitzitako txakolina probatu ahal izango da larunbatean.\nKopa bost euro ordaindu beharko da, eta bost txartel banatuko dituzte edalontziarekin batera. Modu horretan, bost txakolin dastatzeko aukera izango dute bertaratzen direnek.\nRuth Mozo Getariako Txakolina jatorri izenaren idazkariak azaldu duenez, Gipuzkoa osoan, 433 hektareatan ekoizten dute Getariako Txakolina, eta aurten, espero dute 400 hektareatan ekoitzitako mahatsa bildu ahal izango dela. "Gutxi gorabehera, 150 pertsona ariko dira une honetan lanean mahastietan eta upategietan", azaldu du. Egun, Getariako Txakolina jatorri izenaren barruan, 33 upategi daude. Mozok gogorarazi duenez, duela hamabi urte eremu geografikoa zabaldu zuten: "Lehen, Getarian, Zarautzen eta Aian ekoitzitako txakolina baino ez zen izen horren barruan onartzen, baina orain, Gipuzkoa osoan daude mahastiak eta upategiak".\nUrtean zehar, Getariako Txakolina jatorri izenak txakolin egun bat baino gehiago antolatzen ditu. "Esportazioa handitzen ari da, eta hori ere garrantzitsua da, baina batzuetan ahaztu egiten dugu Gipuzkoa dela gure lurraldea", esan du Mozok. Horregatik, garrantzitsua iruditzen zaio Azpeitia bezalako herrietan Getariako Txakolinaren Eguna egitea.\nJanik ez da faltako\nEdariarekin batera, Idiazabal gazta pintxoak eta euskal bildotsarenak probatzeko aukera izango da; euro eta erdi eta bi euro balioko dute pintxoek, hurrenez hurren.\nAzpeitian ekoitzitako lau gazta dastatu ahal izango dira larunbatean: Premietxeberri, Berastegi, Galarraga eta Abel Segurolarena. Premietxeberri baserriko Itsaso Agirrek esan duenez, badaramatzate urte batzuk Txakolinaren Egunean parte hartzen, eta "egun polita" izaten da. "Txakolinak eta gaztak bikote ederra egiten dute. Ondo uztartzen dira txakolinaren freskura eta gaztaren zaporea". Pintxoez gain, gazta erosi nahi duenak ere izango du horretarako aukera.\nGainera, Gaixo eta Elbarrien Aisialdi Taldeko kideak lanean ariko dira larunbatean, pintxoak banatzen: "Talde horrek urtero laguntzen digu Txakolinaren Egunean, Ardo Egunean eta Sagardo Egunean, eta benetan eskertu nahi diegu egiten duten lana", azaldu du Ibartzabalek.\nGabiriko Pablo | 2019-06-12 : 20:16\nErrepublika autoktonoari gorazarre


Larunbateko sarrerak, salgai - CD Bidasoa\nLarunbat honetako Bidasoa Irun-Barça neurketa 1.500 zaleren aurrean jokatuko da Artalekun lehenengoz 2020ko otsailetik. Edukieraren 100%a berreskuratzeko falta bada ere, egungo zenbakiek nahi duten bazkide guztiek bertaratzeko aukera izan dezaten ahalbidetzen du, harrobiko jokalariak harmailetara itzuliko dira, eta sarrerak salgai jartzeko aukera izango dugu.\nArtalekun erabilgarri dauden eserlekuen kopurua handitu egin da, eta hori da aldaketa nabarmenena, baina klubak, oraingoz, ohiko protokoloa mantentzea erabaki du: sartzeko bi ate irekitzen jarraituko dugu (1., 2., 3., 4. eta 5. sektoreetarako leihatilena; eta Kiroldegiko frontoiarena 6., 7., 8., 9. eta 10. guneetarako), sarbideak goiz irekiko dira pilaketak saihesteko, sarbideetan tenperatura kontrolatuko da, eta derrigorrezkoa izango da musukoa momentuoro zuzen jarrita eramatea.\nKlubak biziki gomendatzen du arau erraz hauek betetzea, lehenik eta behin, guztion osasunagatik, eta, bigarrenik, etorkizunean Artalekura joateko egun ditugun baldintzei eutsi ahal izateko. Horretarako, bereziki garrantzitsua da sektoreari dagokion orduan bertaratzea Artalekura, ez lehenago, ez beranduago.\nNeurketa Klubaren Eguna da, eta sarreren salneurria 20 eurotakoa izango da. Esteka honetan daude eskuragarri.\nArazorik izanez gero, bulegoa arratsaldez irekita dago 17:00ak eta 18:30ak bitartean, baita bazkideak@cdbidasoa.eus helbidea eta 943 62 52 85 telefonoa prest.


segalariak Aloak - Goierriko Hitza : Goierriko Hitza\nHirugarren postua lortu dute Euskaldunek Europako segalari txapelketan\nAustriarrak nagusi izan dira txapelketan. Altzok 19. postua lortu du gizonezkoetan, eta Maide Garmendiak 27. postua emakumezkoetan.\nHiru final, eta hirugarrena ere Igor Esnaolarentzat\nSegak autobusean sartu, eta Suitzara!\nEuskal Herriko 18 segalarik Europako txapelketa jokatuko dute asteburuan. Tartean bi goierritar daude, biak zaldibiarrak.\nArrate Garin legorretarra Euskal Herriko sega txapelketan ariko da, igandean


Kortajarena bigarren, Davila seigarren - Zizurkil - Tolosaldeko ataria\nKortajarena bigarren, Davila seigarren\nTolosaldeko Ataria 2019-10-11 19:57\nAurreko asteburuan jokatu zen Espainiako 17 urtez azpikoen txapelketa, Molins de Rein herrian. Danok Danena Halterofilia taldeko Jon Kepa Kortajarena eta Aynabel Davila izan ziren bertan lehiatzen.\nTaldetik azaldu dutenez, Kortajarena «oso maila onean» aritu zen «txapelketa bikaina» eginez eta «ondo merezita» bigarrena izan zen. Egindako sei altxaldiak balekoak izan ziren eta bere marka hobetzea ere lortu zuen; «beraz ezin gehiago eskatu, zuen guztia eman baitzuen», esan dute. Txapelketan bere gorputz pisua 52 kilokoa izan zen eta 55 kiloko mailan parte hartu zuen. Arrankadan 70 kilo altxa zituen eta bi denboratan, berriz, 90 kilo. Bere aldetik, Davilak seigarren postua eskuratu zuen.


Diabetesaren aurkako botika bat eraginkorra da pisua galtzeko - ZientziaEus\nDiabetesaren aurkako botika bat eraginkorra da pisua galtzeko\nOrain arte II motako diabetesa tratatzeko erabili den botika bat pisua galtzeko benetan eraginkorra dela ikusi dute, eta ez duela albo-ondorio garrantzitsurik eragiten. Kirurgiaz gain, gaur egun ez dago bi baldintza horiek betetzen dituen beste tratamendurik; dauden botikak ez dira oso eraginkorrak, eta erabilera asko mugatzen duten albo-ondorioak dituzte.\nSemaglutide izena du botikak, eta diabetesa tratatzeko baino dosi handiagoan probatu dute, nazioarteko saio kliniko batean. Hamasei herrialdetako 2.000 pertsonak, astean behin, semaglutide-dosi bat edo plazeboa hartu zuten, injekzio bidez, 68 astez. Eta, aldi berean, bizitza-ohiturak ere aldatu zituzten, dietari eta ariketa fisikoari dagokionez. Semaglutidea hartu zutenek pisuaren % 15 galdu zuten, eta plazeboa hartu zutenek, berriz, % 2,4. Kasu gutxi batzuetan goragalea, beherakoa eta idorerria eragin zituen; eta, gehienetan, epe laburrean desagertu ziren arazo gastrointestinal horiek. The New England Journal of Medicine aldizkarian argitaratu dituzte emaitzok.\nGure gorputzak elikagai-kopuru handi bat hartzen duenean jariatzen duen GLP1 hormona imitatzen du semaglutideak; eta, hala, gosea kentzen du. Saioan parte hartu duten batzuek adierazi dute saioa bukatutakoan berriz gosea sentitzen hasi zirela, eta pisua hartu dutela. Hain zuzen ere, orain 5 urteko saio-kliniko bat jarri dute abian, ikusteko epe luzean pisu-galerari eustea posible den, eta dosi horretan eta epe luzean bestelako albo-ondoriorik ager daitekeen.


Telebista kontsumoaren profila eta nerabeen harrera tesuingura: kultura arteko eta sexuaren araberako aldeak\nAierbe, A., Martínez de Morentín, J. I. & Medrano (2010). Telebista kontsumoaren profila eta nerabeen harrera testuingurua: kultura arteko eta sexuaren araberako aldeak. En Concepción Medrano & Juan Ignacio Martínez de Morentín, Komunikabidea, Balioak eta Hezkuntza (pp. 197-220). Bilbo: Euskal Herriko Unibertsitateko Argital Zerbitzua (UPV/EHU). ISBN 978-84-9860-421-4\nKultura eta sexu ezberdinetako nerabeekin egindako ikerketa bat aurkezten da telebistako kontsumoa (telebistako lehentasunak, iraupena, jarduera alternatiboak) eta familia testuinguruaren (gurasoen bitartekaritza eta familia giroa) antzekotasunak eta desberdintasunak aztertzeko. Alderdi hauek garrantzi handia dute hezkuntza esku-hartzearen ikuspegitik gaitasun mediatikoaren garapenerako.


Astronauta. Hau da Zerbitzaria | ren bigarren atalaren izenburua Mac-ekoa naiz\nAstronauta. Horrela izendatzen da Zerbitzariaren bigarren atala\nServant-en bigarren denboraldia jarraitzaileek espero dute eta publiko ona dela dirudi. Kritikarik kritikoenek merezi dute erredundantziak dio bigarren denboraldia lehenengoa baino zertxobait laxagoa hasi zela, baina ustekabeko gertaeren txanda espero da horrek "guztiak flipatzen uzten ditu".\nGaur Applek Servant-en bigarren atala kaleratu du eta izenburu hau jarri dio: astronauta. Atal berri honetan Seanek eta Julianek Natalieren laguntzarekin sektaren xehetasun batzuk deskubritzen dituzte eta Dorothyk bere ospe profesionala bere familiari zatituta uzten dio.\nHau da gutako bat baino gehiago Apple TV + zerbitzura lotu gaituen serie horietakoa eta, logikoki, hori dela eta, Apple streaming zerbitzuak erabiltzaile gehiago sor ditzake. Egia esan Estatu Batuetako erabiltzaileen kuota% 3 da beraz, ziur kopuru hori eduki gehiago eta hobearekin handitzen saiatuko dira.\nArgi dagoena da oraingoz urte librea izan duten erabiltzaileek izango dutela beste hilabete batzuk gehi doan zerbitzua, uda arte behintzat. Orduan, zifra hori iristen denean, baliteke zerbitzu horretara ohituta egotea, kontratatzeko beharra edukitzea.\nDena dela, badirudi Apple-k ahalik eta audientziarik handiena eduki nahi duela eta horrek bere zerbitzuak ondo saltzea dakar. Erabiltzaile asko Apple One kontratatzearen aldeko apustua egiten ari dira Eta horietako batzuk arrazoizko prezioarekin eta iCloud hodeian lekua edukitzeko modurik onena da.\nArtikuluaren bide osoa: Mac-ekoa naiz » Apple » Berri » Astronauta. Horrela izendatzen da Zerbitzariaren bigarren atala\nSamsung-en Smart Monitor AirPlay 2-rekin eta Apple TV + -ekin eskuragarri dago orain Espainian\nMacOS Catalina iPad Pro 2020 batean exekutatzea lortzen dute